KIRJALLINEN KYSYMYS P-2009/03

esittäjä(t): José Ribeiro e Castro (UEN) komissiolle

(11. kesäkuuta 2003)

Aihe: Aihe: Naisjärjestöt budjettikohta A-3046

Viime huhtikuussa esittämääni naisjärjestöjä ja budjettikohtaa A-3046 koskevaan kysymykseen (E-1436/03(1)) saamassani vastauksessa minua ihmetytti se, että komissio oli tarkoittanut budjettikohtaan A-3046 liittyvät ehdotuspyynnöt koskemaan ainoastaan sellaisen verkon rahoittamista, johon kuuluvat tärkeimmät toimijat ihmiskaupan uhrien auttamisen alalla. Tutustuttuani sitten avoimen ehdotuspyynnön nro VP/2002/14 tekstiin, havaitsin sen olevan saman kuin komission vastauksen ja minulle paljastui asia, josta olin aikaisemmin täysin tietämätön. Komissio on todellakin rajoittanut jyrkästi tämän vuonna 2002 perustetun ja edelleen vuoden 2003 talousarviossa olevan budjettikohdan A-3046 soveltamisalaa.

Parlamentti oli tarkoittanut kyseisen budjettikohdan mille tahansa naisjärjestölle, joka ei kuulu Naisten eurooppalaiseen eturyhmään (EWL) poliittinen ja talousarvioon liittyvä tavoite oli nimenomaan tarjota tukea muille kuin monopoliasemassa olevalle EWL:lle. Komissio näyttää kuitenkin asettaneen uuden merkittävän rajoituksen kyseisestä budjettikohdasta rahoitettavan tuen myöntämiselle.

Tämä menettely on hyvin hämmästyttävä ja epäilen sen laillisuutta. Voidaankin kysyä, kohteleeko komissio syrjivästi naisjärjestöjä asettamalla sellaisen parlamentin ja budjettivallan käyttäjän tahdon vastaisen uuden edellytyksen tuelle, jolla suositaan tiettyjä kansalaisjärjestöjä toisten kustannuksella. Voidaan myös kysyä, onko komissio tehnyt vastoin parlamentin ja budjettivallan käyttäjän todellista tahtoa, sillä jos ne olisivat tarkoittaneet kyseisen budjettikohdan pelkästään naiskaupan torjumista varten, ne olisivat varmasti ilmaisseet sen suoraan. Voidaan myös epäillä, että komissio olisi menettelyt tällä tavalla nimenomaan IRENE-järjestön hyväksi lisäämällä jo sen saamaa rahoitusta, varsinkin kun olen saanut tietooni, että kyseinen järjestö saa tukea myös muista yhteisön ohjelmista, kuten Daphne-ohjelmasta.

- Minkä oikeusperustan nojalla komissio rajoitti ehdotuspyynnön nro VP/2002/14 kautta budjettivallan käyttäjän avoimeksi tarkoittaman uuden budjettikohdan A-3046 koskemaan vain yhtä kohdetta?

- Voiko komissio vakuuttaa, ettei se toiminut tarkoituksellisesti jo muista yhteisön ohjelmista tukea saavan IRENE-järjestön hyväksi?

- Mikä on komission vastaus muille eurooppalaisille naisjärjestöille, jotka hakevat tukea budjettikohdasta A-3046 ja joita kohdellaan epäoikeudenmukaisesti ja syrjivästi ja jätetään tuen ulkopuolelle vain siitä syystä, etteivät ne kuulu EWL:ään (mikä on budjettivallankäyttäjän ratkaistava) eivätkä IRENE-järjestöön (uusi yksinomainen edunsaaja)?

- Onko komissio menetellyt mielestään laillisesti ja oikein?

(1) EUVL C 268 E, 7.11.2003, s. 198.

Anna Diamantopouloun komission puolesta antama vastaus

(7. heinäkuuta 2003)

Kuten työllisyys- ja sosiaaliasioista vastaava komission jäsen ilmoitti osallistuessaan parlamentin naisten oikeuksien valiokunnan keskusteluun 18. huhtikuuta 2002, komissio oli päättänyt kohdistaa parlamentin myöntämät 300 000 euroa uudesta vuoden 2002 budjettikohdasta A-3046 avoimen ehdotuspyyntömenettelyn (VP/2002/014) seurauksena sellaisten ryhmien (etupäässä hallituksista riippumattomien hyväntekeväisyys- ja muiden järjestöjen) toiminnan tukemiseen, jotka osallistuvat aktiivisesti naiskaupan uhrien auttamiseen.

Komissio teki tämän päätöksen pääasiassa siitä syystä, että tällaiset ryhmät saavat harvoin ja vähän rahoitusta ja että ne toimivat paikallisesti toisistaan erillään; näin ollen ei ole ollut mahdollista kehittää yhdenmukaisia toimintatapoja tai vaihtaa kokemuksia. Toimijoiden yhteensaattamiseen tarkoitetulla taloudellisella tuella edistetään yhteistyötä ja niiden toimien koordinointia, joiden avulla autetaan naiskaupan uhreja pääsemään ahdingostaan ja integroitumaan uudelleen yhteiskuntaan. Rajoittamalla ehdotuspyynnön soveltamisalue naiskaupan uhrien auttamiseksi tehtävään kenttätyöhön komissio ilmaisi pyrkimyksensä välttää resurssien hajottamista ja varmistaa tuen tehokkuus.

Tässä yhteydessä on huomattava, että naisten oikeuksien valiokunnan jäsenet ovat useaan otteeseen ilmaisseet tyytyväisyytensä tapaan, jolla naiskaupan uhrien ahdinkoa on näin tarkoitus lievittää, ja toivottaneet komission toiminnalle menestystä.

Jotta varmistettaisiin niiden kaltaisten toimien jatkuvuus ja tehokkuus, jotka saivat taloudellista tukea vuoden 2002 talousarvion budjettikohdasta A-3046, komissio on päättänyt käynnistää vuoden 2003 budjetista avoimen ehdotuspyyntömenettelyn, joka koskee samaa aihetta kuin vuonna 2002. Tällä lähestymistavalla ei ole kuitenkaan vaikutusta tulevaisuuteen, sillä mainitusta budjettikohdasta voitaisiin ajatella annettavan rahoitusta tärkeimpiin kohteisiin kiertävän järjestelmän mukaisesti.

Komission ja IRENEn välillä aiemmin solmittujen sopimusten osalta IRENE antoi kirjallisen ilmoituksen, joka sisältyy edellä mainitun ehdotuspyynnön yhteydessä toimitettuun hakemuslomakkeeseen ja jossa se mainitsee, että sopimukset ovat kahta lukuun ottamatta päättyneet; tämä ei ole kuitenkaan peruste hylätä tehtyä ehdotusta etenkään siitä syystä, että aiempien sopimusten kohde erosi ehdotuspyynnön soveltamisalueesta.